Δήμητρα Ματσούκα

Η Δήμητρα Ματσούκα (Αθήνα, 19 Ιανουαρίου 1974) είναι Ελληνίδα ηθοποιός. Είναι απόφοιτη της Δραματικής Σχολής της Μαίρης Βογιατζή-Τράγκα.

 Καριέρα 
 Τηλεόραση 
Το τηλεοπτικό της ντεμπούτο έγινε το 1993, ούσα στο πρώτο έτος της δραματικής σχολής, μέσα από την αστυνομική σειρά του ΑΝΤ1, «Τμήμα Ηθών». Ακολούθησαν κάποιες εμφανίσεις στις σειρές του ΑΝΤ1, «Ο χήρος, η χήρα και τα χειρότερα» και «Ταύρος με Τοξότη» το 1994, καθώς και «Δρόμοι της πόλης» και «Ανατομία ενός εγκλήματος» το 1995. Το 1997 έπαιξε σε επεισόδιο της σειράς «Μια νύχτα σαν κι αυτή» ενώ πήρε και τον πρώτο της μεγάλο ρόλο, στην σειρά «Είμαστε στον αέρα», όπου συνεργάστηκε με τους Θοδωρή Αθερίδη, Ιεροκλή Μιχαηλίδη και Δημήτρη Σταρόβα. Έπειτα, έκανε ένα πέρασμα από τις σειρές «Το φύλλο, το πηγάδι, το αγγέλιασμα» στην ΕΤ1 και «Άγγιγμα ψυχής» στον ΑΝΤ1. Τη σεζόν 1999-2000 επιλέχθηκε από τον Βασίλη Νεμέα να πρωταγωνιστήσει στην κωμική σειρά του MEGA, «Κάτι Τρέχει με τους Δίπλα». Αν και στην αρχή ήταν διστακτική, αφού δεν είχε κάνει ξανά κωμωδία, τελικά δέχθηκε και μάλιστα λόγω επιτυχίας έγινε πιο δημοφιλής στο κοινό. Τη σεζόν 2000-2001 πρωταγωνίστησε στη δραματική σειρά «Δούρειος ίππος» και έπειτα (2001-2002) στην σειρά «Στο δρόμο της καρδιάς» με τον Στράτο Τζώρτζογλου.

Το 2004 έκανε μια guest εμφάνιση στην σειρά του ALPHA, «Όλα στην ταράτσα» ενώ παράλληλα πρωταγωνίστησε με τον Γιώργο Κιμούλη στην σειρά «Ξέχασε με» στο ίδιο κανάλι. Το 2005 συμμετείχε στις σειρές «Το Κόκκινο Δωμάτιο» και «Πες μου ναι» αλλά και στην τηλεταινία «Ο Δρόμος». Το 2007 έπαιξε σε επεισόδιο της αστυνομικής σειράς «Οι ιστορίες του αστυνόμου Μπέκα». Τη σεζόν 2008-2009 πρωταγωνίστησε στην σειρά εποχής «Ματωμένα Χώματα» και τη σεζόν 2010-2011 στην σειρά του MEGA, «Κούκλες». Τη σεζόν 2014-2015 παρουσίασε τη ψυχαγωγική εκπομπή «I love Athens» στο Action 24. Τη σεζόν 2018-2019, και έπειτα από πολυετή τηλεοπτική αποχή ως ηθοποιός, πρωταγωνίστησε με τον Μάριο Αθανασίου στην κωμική σειρά «Ελεύθερη Σχέση» στο OPEN. Το 2022 έπαιξε στην σειρά του ALPHA, «Τα Νεοκλασικά» (επεισόδιο: "Ο φίλος μου ο Λευτεράκης"). Τη σεζόν 2023-2024 έπαιξε στην σειρά του ΑΝΤ1, «Ψυχοκόρες» ενώ έπαιξε και στη σειρά «Στα 4» του ΑΝΤ1+.

 Θέατρο 
Μετά την αποφοίτησή της από τη δραματική σχολή, εντάχθηκε στην ομάδα του κρατικού θεάτρου, κάνοντας παραστάσεις στο Εθνικό Θέατρο. Η πρώτη της εμπορική δουλειά, έγινε τη σεζόν 1998-99, με την παράσταση «Άγαμοι Θύται». 

Έκτοτε έχει παίξει σε πολλές παραστάσεις, μεταξύ των οποίων «Η δίαιτα του αστροναύτη» (2000-01, σκην. Σταμάτη Φασουλή) στο Θέατρο Αλίκη, «Χαίρω πολύ» (καλοκαίρι 2001, σκην. Γρηγόρη Βαλτινού) στο Θέατρο Λαμπέτη, «Ο κουρέας της Σεβίλλης» (2003-04, σκην. Νίκου Μαστοράκη) στο Θέατρο ΔΗ.ΠΕ.ΘΕ. Αγρινίου, «Από 'δω και πέρα» (2005, σκην. Κωνσταντίνου Αρβανιτάκη) στο Κρατικό Θέατρο Βορείου Ελλάδος, «Πολύ κακό και τίποτα» (2006-07, σκην. Κων/νου Ρήγου), «Βάτραχοι» (καλοκαίρι 2008, σκην. Δημήτρη Λιγνάδη) στο Αρχαίο θέατρο Επιδαύρου, «Τιτανικός - electro dance tragedy» (2009, σκην. Κων/νου Ρήγου) στο Εθνικό Θέατρο, «Τα καινούρια ρούχα του αυτοκράτορα» (2009-10, σκην. Κων/νου Ρήγου) στο Θέατρο Ροές, «Χρυσές Δουλειές» (2010, σκην. Βασίλη Χριστοφιλάκη) στο Θέατρο του Νέου Κόσμου, «Το ημέρωμα της στρίγγλας» (2010-11, σκην. Ρόμπερτ Στούρουα, «Μια πορνογραφική σχέση» (2012, σκην. Κων/νου Μαρκουλάκη) στο Θέατρο Αθηνών, «Η Συνέντευξη» (2012-13, σκην. Γιώργου Κιμούλη) στο Θέατρο Αθηνών, «Ο Περλιμπλίν και η Μπελίσα» (καλοκαίρι 2013, σκην. Δήμου Αβδελιώδη) σε περιοδεία, «Μήδεια» (2014-15, σκην. Λευτέρη Γιοβανίδη) στο Θέατρο Ακροπόλ, «Έντα Γκάμπλερ» (2015-16, σκην. Κων/νου Ρήγου) στο Θέατρο Σημείο, «Συρανό ντε Μπερζεράκ» (καλοκαίρι 2016, σκην. Γιάννη Κακλέα) σε περιοδεία εντός Ελλάδας, «Πυγμαλίων-Ωραία μου κυρία» (2016-17, σκην. Αλέξανδρου Ρήγα) στο Θέατρο Πάνθεον, «Μια ξεχωριστή μέρα» (2017-18, σκην. Άσπας Καλλιάνη) στα Θέατρα Άλμα & Αυλαία, «Elenit» (2019, σκην. Ευριπίδη Λασκαρίδη) στην Στέγη Ιδρύματος Ωνάση, «Ωνάσης: Τα θέλω όλα» (2019-20, σκην. Σταμάτη Φασουλή) στο Θέατρο Παλλάς, «Μαθήματα Κωμωδίας» (2021-24, σκην. Θοδωρή Αθερίδη) στο Θέατρο Μικρό Παλλάς, «Η Μεγάλη Πλεκτάνη» (2022, σκην. Σταύρου Στάγκου) σε περιοδεία, «Τι φάση πάλι, ρε;» (καλοκαίρι 2023, σκην. Θοδωρή Αθερίδη & Φωκά Ευαγγελινού) στο Θέατρο Άλσος, «Τότε, Τώρα, Πάντα» (καλοκαίρι 2024, σκην. Σταμάτη Φασουλή) στο Θέατρο Άλσος, «Βρέχει στη Βαρκελώνη» (2024-25, σκην. Βαγγέλη Θεοδωρόπουλου) στο υπόγειο του Θεάτρου Τέχνης Καρόλου Κουν και «Η Κόμισσα της Φάμπρικας» (2025, σκην. Σταμάτη Φασουλή) στο Embassy Theater.

 Κινηματογράφος 
Έκανε το κινηματογραφικό της ντεμπούτο το 1999 με την ταινία «Νετρίνο» (σκην. Γιάννη Παρασκευόπουλου). Το 2000 έπαιξε στις ελληνικές ταινίες μεγάλου μήκους «Η αγάπη είναι... ελέφαντας» (σκην. Στράτου Τζίτζη), που έκοψε 101.000 εισιτήρια πανελλαδικά, «Ριζότο» (σκην. Όλγας Μαλέα), που έκοψε 300.000 εισιτήρια πανελλαδικά, στην ελληνική μικρού μήκους «Καυτός Ορίζοντας» (σκην. Αντώνη Σαμουράκη) και στην ελληνοτουρκική «Oyunbozan» (σκην. Nesli Çölgeçen). 

Το 2003 συμμετείχε στην ταινία «Να μ' αγαπάς» (σκην. Ανδρέα Θωμόπουλου), η οποία είναι βιογραφική για τη ζωή και καριέρα του Παύλου Σιδηρόπουλου. Το 2004 πρωταγωνίστησε στην ταινία «Τεστοστερόνη» (σκην. Γιώργου Πανουσόπουλου), που έκοψε 7.000 εισιτήρια πανελλαδικά ενώ το 2006 πρωταγωνίστησε στη μικρού μήκους «Negatif» (σκην. Αλέξανδρου Λεονταρίτη).

Το 2007 έπαιξε στην ελληνικής, ισπανικής και ουγγρικής παραγωγής ταινία «El Greco» (σκην. Γιάννη Σμαραγδή), η οποία γνώρισε μεγάλη επιτυχία, ενώ το 2008 πρωταγωνίστησε στην ταινία «Οι σκλάβοι στα δεσμά τους» (σκην. Τώνη Λυκουρέση), για την οποία τιμήθηκε με το βραβείο Β' Γυναικείου Ρόλου στα κρατικά βραβεία κινηματογράφου Θεσσαλονίκης. Το 2015 πρωταγωνίστησε στην ταινία «Η κόρη του Ρέμπραντ» (σκην. Νίκου Παναγιωτόπουλου) της οποίας τα γυρίσματα ξεκίνησαν τον Μάιο του 2014.

 Συμμετοχή σε βίντεο κλιπ 
Το 1990 πρωταγωνίστησε στο videoclip του τραγουδιού «Δακτυλικά αποτυπώματα» του Χρήστου Δάντη. Το 2001 έπαιξε μαζί με τους Μπέττυ Μαγγίρα και NiVo στο videoclip του τραγουδιού «Που θα πας χαρά μου;» του Γιώργου Μαργαρίτη. Το 2004 πρωταγωνίστησε στο videoclip του τραγουδιού «Αρμενιστής» των Scopitone και το 2014 πρωταγωνίστησε στο videoclip του τραγουδιού «Έχω περάσει και χειρότερα» του Γιώργου Μαζωνάκη.

 Προσωπική ζωή 
Την 1η Δεκεμβρίου 2023 παντρεύτηκε τον Πέτρο Κόκκαλη (μέλος της οικογένειας Κόκκαλη), ύστερα από επτά χρόνια σχέσης. Αδελφή της είναι η συγγραφέας Μαρία Ματσούκα.

Παραπομπές

Εξωτερικοί σύνδεσμοι

Κατηγορία:Ελληνίδες ηθοποιοί κινηματογράφου
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί τηλεόρασης